Diari Oficial de la Generalitat Valenciana


Sumari del DOGV 8399, del 08-10-2018 (2018/9311)

DECRET 160/2018, de 5 d'octubre, del Consell, pel qual concedeix la Distinció de la Generalitat a Mavi Mestre i Eva Alcón.
--------------------------------------------------------------------------------------------------------------------------

### Dades del document

Número de DOGV
:   8399

Data del DOGV
:   08-10-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/9311


Data del document
:   05-10-2018

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 160/2018, de 5 d'octubre, del Consell, pel qual concedeix la Distinció de la Generalitat a Mavi Mestre i Eva Alcón. [2018/9311]  
 El Consell, mitjançant el Decret 177/2003, de 12 de setembre, modificat pel Decret 174/2007, de 5 d'octubre, va crear la Distinció de la Generalitat per a reconéixer la labor d'aquelles persones físiques i jurídiques que, en el desplegament de la seua activitat, hagen destacat pels seus valors de convivència, humanisme, compromís amb la solidaritat i ajuda als altres.  
L'any 2018 s'ha produït, per primera vegada en la seua història, l'accés de dues dones a la màxima posició institucional de dues de les universitats de la Comunitat Valenciana: María Vicenta (Mavi) Mestre Escrivá, que va prendre possessió del Rectorat de la Universitat de València el dia 10 d'abril de 2018, i Eva Alcón Soler, que va prendre possessió del Rectorat de la Universitat Jaume I de Castelló el dia 13 de juny de 2018.  
Mavi Mestre, nascuda a Oliva en 1956, és llicenciada en Psicologia, llicenciada en Ciències de l'Educació i Doctora en Psicologia per la Universitat de València. És catedràtica de Psicologia Bàsica, i va començar la seua trajectòria professional en 1978. Els seus interessos científics s'han orientat especialment cap als processos socioculturals, de socialització, emocions i variables de personalitat associats amb l'empatia i la conducta d'ajuda en xiquets, adolescents i jóvens, així com els relacionats amb l'agressivitat i la conducta desadaptada. A més de la seua activitat docent i investigadora, ha ocupat diversos càrrecs de responsabilitat acadèmica en la Universitat de València, entre els quals s'inclouen els de degana de la Facultat de Psicologia, vicerectora d'Estudis, i vicerectora d'Ordenació Acadèmica, Professorat i Sostenibilitat.  
  
Eva Alcón va nàixer a Castelló de la Plana en 1963. Doctora en Filologia Anglesa per la Universitat de València, és catedràtica de Filologia Anglesa de la Universitat Jaume I des de 1993. La seua labor investigadora s'ha centrat fonamentalment en l'adquisició de la llengua anglesa com a segona llengua, i entre les seues activitats acadèmiques destaca l'impuls del grup d'investigació de Lingüística Aplicada a l'Ensenyament de la Llengua Anglesa (LAELA), creat en 1999. En l'àmbit de la gestió universitària ha sigut directora de la titulació de Filologia Anglesa, vicerectora d'Ordenació Acadèmica i Estudiants, i vicerectora de Relacions Internacionals de la Universitat Jaume I. Entre 2015 i 2017 va ser diputada en les Corts Valencianes per la província de Castelló.  
  
El fet que Eva Alcón i Mavi Mestre hagen sigut triades, quasi simultàniament i per primera vegada, rectores de dues universitats valencianes pels seus respectius claustres, posa de manifest que la societat valenciana està avançant de manera ferma cap a l'eliminació de la bretxa de gènere en les posicions de major responsabilitat del món acadèmic.  
  
Per això, com a reconeixement als seus esforços per l'avançament del coneixement científic en els seus respectius àmbits acadèmics, i per la seua contribució a la lluita per la plena igualtat entre homes i dones a la Comunitat Valenciana, amb la deliberació prèvia del Consell, en la reunió del dia 5 d'octubre de 2018,  
  
  
DECRETE  
  
Concedir la Distinció de la Generalitat a Mavi Mestre i Eva Alcón.  
  
València, 5 d'octubre de 2018  
  
El president de la Generalitat,  
XIMO PUIG I FERRER